Ke kwala jaana ka pelo e e rothang kgodu e khibidu ka ke nna ke tshamekisiwa ke bakapelo. Ke kgarejwana ya dingwaga tse masome mararo mme ke na le bana ba le babedi. Rraagwe ngwanake wa ntlha o ne a ntlogela ke itsholofetse morago ga gore re nne mmogo ngwaga tse tlhano. O ne a simolola go fetola boitshwaro jwa gagwe, a sa tlhole a nteletsa jaaka pele le fa e le go baya lonao kwa ga me. Rraagwe ngwanake wa bobedi o ne a ntlogela ngogola mme a seka a mpha mabaka ape. Mo sebakeng se, ke tlelwa ke dikakanyo tsa go ipolaya ka borre ba ka bobedi ba ntirisitse ebile ba ntietse nako. Ke ipotsa gore ke tlaa tlhola ke bonwa e mang ka bana ba babedi. Ke setse ke na le kilo mo bathong ba borre ebile ke ipotsa gore fa mongwe a ka nna le keletso ya go tshedisanya le nna ke tlaa itse jang gore a o a nthata?